Hans Kongelige Højhed Prins Henrik er tirsdag aften klokken 23.18 sovet ind efter flere ugers sygdom. Han blev 83 år gammel. Dronningen og parrets to sønner, kronprins Frederik og prins Joachim, var ved prins Henriks side, da han døde. Det oplyser Kongehuset onsdag morgen. 83-årige prins Henrik blev tirsdag overført fra Rigshospitalet til Fredensborg Slot, hvor han ønskede at tilbringe den sidste tid. Familien samlet om prins Henrik Prinsen blev i januar syg under et ophold i Egypten. Han blev indlagt på Rigshospitalet den 28. januar, hvor undersøgelser viste, at Prinsen havde en godartet tumor i venstre lunge. Fredag i sidste uge meddelte Kongehuset, at hans tilstand var alvorligt forværret, og siden har familien ad flere omgange været samlet om prins Henrik. Prins Henrik har været gift med dronning Margrethe siden 1967. Nordjylland nåede heldigvis at få flere besøg af den folkekære prins Henrik gennem årene. Her på TV2 Nord har vi samlet de bedste bidder fra Hans Kongelige Højheds visitter rundt omkring i Nordjylland. Dem kan du se her. Prinsens Nordjylland: De bedste klip fra Prins Henriks besøg

Referat:
Efter kort tids sygdom er 83-årige prins Henrik sovet stille ind. Her på TV2 Nord siger vi farvel med et tilbageblik på prinsens besøg i Nordjylland.